Ego Viardus, decanus christianitatis Barri super Albam, notum facio universis presentes litteras inspecturis quod, in mea presencia constituti, Odo et Marquetus de Aranteriis fratres recognoverunt se tenere ad vitam suam quandam vineam in Warberein sitam in finagio de Aranteriis subtus vineam Evrardi magistri carnificis de dicto Barro et juxta vineam templariorum ab abbatissa et conventu de Polengio in hunc modum quod, quamcicius dicti fratres decesserint, dicta vinea in statu in quo erit die obitus eorum ad dictas abbatissam et conventum pacifice revertetur. Si vero alter dictorum fratrum primo decesserit, medietas ejusdem vinee pro ipso decedente in stau quo erit tempore mortis ipsius decedentis eisdem abbatisse et conventui remanebit sine alicujus contradi[c]tione. Preterea dicti fratres quictaverunt in perpetuum dictis abbatisse et conventui quicquid juris habebant et habere poterant et debebant modis omnibus et commodis in quadam pecia terre arabilis sita desuper Aurimontem juxta terras arabiles domus Aurimontis ab utraque parte. Promittentes per fidem suam corporalem in manu mea prestitam quod contra presens scriptum vel instrumentum non venient, nec aliquem venire procurabunt in futurum. In cujus rei testimonium, presentes litteras sigillo meo sigillavi. Actum anno Domini Mo CCo XLo nono, mense marcio.